सातदोबाटोको तेस्रो जित
दीपकराज सिंह ठकुरीले इन्ज्युरी समयमा खेलको एकमात्र गोल गरेपछि दशरथ रंगशालामा शनिबार ललितपुर डर्बीमा सातदोबाटो युवाले फ्रेन्ड्स क्लबमाथि १–० को जित रच्दै सहिद स्मारक ‘ए’ डिभिजन लिगमा लगातार तेस्रो जित हात पारेको छ । यससँगै सातदोबाटोले तीन खेलबाट ९ अंक जोड्दै शीर्षस्थानको चर्च ब्वाइजसँग अंक बराबरी गर्‍यो ।
काठमाडौँ — दीपकराज सिंह ठकुरीले इन्ज्युरी समयमा खेलको एकमात्र गोल गरेपछि दशरथ रंगशालामा शनिबार ललितपुर डर्बीमा सातदोबाटो युवाले फ्रेन्ड्स क्लबमाथि १–० को जित रच्दै सहिद स्मारक ‘ए’ डिभिजन लिगमा लगातार तेस्रो जित हात पारेको छ । यससँगै सातदोबाटोले तीन खेलबाट ९ अंक जोड्दै शीर्षस्थानको चर्च ब्वाइजसँग अंक बराबरी गर्‍यो ।चार मिनेट थपिएको इन्ज्युरीको तेस्रो मिनेटमा दीपकले उत्कृष्ट फिनिसिङ देखाउँदै निर्णायक गोल गरेका थिए । उनले नीरज चौधरीको पासमा बायाँ खुट्टाले नियन्त्रण गर्दै गोलकिपर राजाबाबु थापालाई उछिनेर दायाँ खुट्टाले बललाई पोस्टको दिशा दिएका थिए । यो लिगमा उनको तेस्रो गोल हो । उनले पहिलो चरणमा एनआरटीविरुद्ध २–१ को जितमा दुवै गोल गरेका थिए । सातदोबाटोले दोस्रो चरणमा विभागीय टिम एपीएफलाई १–० ले हराएको थियो ।गत सिजन मुस्किलले रेलिगेसन टारेको फ्रेन्ड्स ३ खेलमा दोस्रो हारपछि एक अंकमै सीमित भएको छ । टोलीले तेस्रो चरणसम्म ललितपुरकै टिमविरुद्ध खेलिरहेको छ । पहिलो चरणमा खुमलटारविरुद्ध १–० ले नतिजा गुमाएको फ्रेन्ड्सले थ्रीस्टारसँग ३–३ को बराबरी गर्दै अंक खाता खोलेको थियो ।रोकियो जावलाखेलदशरथ रंगशालामै भएको दिनको पहिलो खेलमा जावलाखेल युवाले दोस्रो हाफमा १० खेलाडीमा समेटिएको एपीएफसँग गोलरहित नतिजा निकाल्दै अंक बाँड्यो ।केही आकर्षक र प्रतिस्पर्धात्मक देखिएको खेलको पहिलो हाफमा एपीएफ अब्बल रह्यो । हरि कार्कीले ३२ औं मिनेटमा पाएको अवसरमा बल पोस्टमाथि प्रहार गरे । प्रदीप लामाले ३९ औं मिनेटमा हानेको बल गोलकिपर अनिष देउलाको ग्लोभ्स छुँदै क्रसबारमा लागेर बाहिरिँदा जावलाखेलको संकट टरेको थियो ।जावलाखेलका स्ट्राइकर हिसुब थपलियालाई फाउल गरेपछि रेफ्री प्रज्ज्वल क्षेत्रीले एपीएफका डिफेन्डर एडमा डोम्बियालाई पहेंलो कार्ड देखाएका थिए । त्यसपछि रेफ्रीविरुद्ध झोंक्किएका एडमालाई क्षेत्रीले रातो कार्ड देखाउँदै मैदानबाहिर पठाएपछि एपीएफ १० खेलाडीमा समेटिएको थियो । तर, संख्यात्मक रूपमा बढी खेलाडी भएको फाइदा जावलाखेलले लिन सकेन । एपीएफले भने आक्रामक लय कायमै राखेको थियो ।पहिलो चरणमै डिफेन्डिङ च्याम्पियन मछिन्द्रलाई ३–१ ले स्तब्ध पारेको जावलाखेलले अपराजित रहँदै ३ खेलबाट ७ अंक बनाएको छ । पहिलो खेलमा थ्रीस्टारविरुद्ध २–० को जित रचेको एपीएफ लगातार दुई हारपछि तीन अंकमै अड्किएको छ ।संकटाको पहिलो जितनाम चलेका खेलाडीहरू अनुबन्ध गर्दै बलियो टिम बनाएको संकटा क्लबले तेस्रो चरणमा आएर खराब लयमा रहेको पुलिसलाई ३–० ले पन्छाउँदै यो सिजनको लिगमा पहिलो जित निकालेको छ । च्यासल रंगशालामा गणेश हमालले १२ औं मिनेटमा गोलको खाता खोलेका थिए । रोशन पहारीले ८० औं मिनेटमा अग्रता दोब्बर बनाएपछि सुरजज्यू ठकुरीले ८६ औं मिनेटमा गोल गर्दै संकटालाई ३–० को जित दिलाएका थिए । संकटाले एक जित, एक बराबर र एक हारको नतिजासँगै ४ अंक जाडेको छ । लगातार तीनै खेल हारेको पुलिस अंकविहीन अवस्थामा छ ।आजका खेलमनाङविरुद्ध मछिन्द्र१४ः३० बजे, एन्फा कम्प्लेक्सएनआरटीविरुद्ध आर्मी१४ः३० बजे, च्यासल रंगशाला